google/wiki40b huggingface dataset:
Hensynssone

Hensynssone i plan- og bygningsloven er omtalt i § 11–8.

«Kommuneplanens arealdel skal i nødvendig utstrekning vise hensyn og restriksjoner som har betydning for bruken av areal. Hensyn og forhold som inngår i andre ledd bokstav a til e, skal markeres i arealdelen som hensynssoner med tilhørende retningslinjer og bestemmelser. Det kan angis flere soner for samme areal.
Til hensynssone skal det i nødvendig utstrekning angis hvilke bestemmelser og retningslinjer som gjelder eller skal gjelde i medhold av loven eller andre lover for å ivareta det hensynet sonen viser.»
§ 12–6 omhandler hensynssoner i reguleringsplan.
Hensynssoner:
• Sikrings-, støy- og faresoner
• Sone med særlige krav til infrastruktur
• Sone med særlige hensyn til landbruk, reindrift, friluftsliv, grønnstruktur, landskap eller bevaring av naturmiljø eller kulturmiljø
• Sone for båndlegging etter plan- og bygningsloven eller andre lover
• Sone med krav om felles planlegging for flere eiendommer
• Sone for hvor gjeldende reguleringsplan fortsatt skal gjelde.
Limtre

Limtre er et byggemateriale sammensatt av mange trelameller presslimt sammen til en lang drager. Limtre har etter vekten god bæreevne og brukes ofte i store konstruksjoner. Det er lett å bearbeide og beholder bæreevnen mye lenger enn ubeskyttet stål ved brann.
Utendørs brukes trykkimpregnert limtre.
I Norge er standard lamelltykkelse 45 mm. Profilens høyde blir multipler av dette, for eksempel 225, 270, 315, osv. I buede limtreelementer kan lamelltykkelsen være tilpasset radien på elementet.

Konstruksjoner med limtre

Taket på Vikingskipet på Hamar, bygget til OL i 1994 er et eksempel på bruk av limtre i en stor konstruksjon.  Oslo lufthavn, Gardermoen bruker også limtre i konstruksjonen.  En rekke små bruer, blant annet Tynset bru bruker også limtre i konstruksjonen. Veldre kirke er et annet eksempel. Sameiet «Treet» ved Damsgårdssundet i Bergen på 14 etasjer var i 2016 verdens høyeste hus der bærende elementer er bygget i limtre. Mjøstårnet bygges blant annet i limtre og skal bli verdens høyeste med 18 etasjer og 81 meter når det er ferdig i 2019. I Norge har det siden Ålesund brant i 1904 ikke vært tillatt med trehus på mer enn tre etasjer.
Albert Fert

Biografi

Fert tok eksamen ved École normale supérieure i Paris i 1962. Han tok en mastergrad i 1963 på Université Paris IV – Sorbonne, og tok sin doktorgrad i 1970 på Université Paris-Sud. I 1988 oppdaget Fert den kvantemekaniske gigantmagnetoresistanseffekten (GMR), som samtidig og helt uavhengig ble oppdaget av Peter Grünberg fra Forschungszentrum Jülich.
Hadleycelle

Mekanismen til en hadleycelle

Soloppvarmingen er sterkest nær ekvator, så luften nær bakken blir varmere enn den omkringliggende luften, og har dermed mindre tetthet. Luften nær ekvator vil derfor begynne å stige, og stiger helt til den når tropopausen i toppen av troposfæren. Dette området kalles den intertropiske konvergenssonen, og er kjenneteignet av kraftige tordenbyger. Over tropopausen er luften så stabil at den stigende luften blir presset ut horisontalt, og strømmer mot polene. Mens luften strømmer mot polene i høyden blir den bøyd av mot høyre på den nordlige halvkule og mot venstre på den sørlige, på grunn av jordrotasjonen og corioliskraften. Dette skaper en subtropisk jetstrøm fra vest mot øst i høyden. 
Luften i høyden er mye kaldere enn nede ved bakken, og etter hvert som luften strømmer mot polene blir den avkjølt, og til slutt er luften så kald at den begynner å synke igjen. Dette skjer på breddegrader rundt 30º. Denne synkende luften, kalt subsidens, skaper svært tørre forhold i atmosfæren og danner det subtropiske høytrykket. Landområdene på disse breddegradene er blant de tørreste i verden, og store deler av verdens ørkener finnes her. 
Når luften har nådd ned til bakken strømmer den tilbake mot ekvator for å fylle igjen lavtrykket som har dannet seg ved overflaten der på grunn av den stigende luften. Denne luftstrømmen blir også avbøyd av corioliskraften, og skaper en østlig vind på hver side av ekvator. Denne vinden har fått navnet passatvind.

Historikk

Tidlig på 1700-tallet prøvde den engelske advokaten og amatørmeteorologen George Hadley å finne ut hva som gjorde at passatvinden blåser mot vest i stedet for rett sørover. Edmond Halley, astronomen som har fått kometen oppkalt etter seg, hadde noen år tidligere laget en teori om at det var soloppvarmingen som skapte stigende bevegelser over ekvator, men han kunne ikke forklare hvorfor passatvinden var østlig. Det var Hadley som først forstod at det var den roterende jorden som førte til denne effekten. Arbeidet Gaspard-Gustave Coriolis gjorde hundre år senere førte til at en kunne vise dette matematisk, men det var oppdagelsen til Hadley som førte til at denne tropiske sirkulasjonen har fått navnet hans. 
Området med subsidens i hadleycellen kalles på engelsk «horse latitudes» (hestebreddegradene). Dette kommer av at seilere i gammel tid, som var avhengig av vind for å komme fram, ofte kunne bli liggende i ro i lang tid i dette rolige høytrykksområdet. Dette var vanligvis dårlige nyheter for hester som var ombord, siden de ble kastet overbord for å spare på drikkevannet.
Shanghai senter for mental helse

Shanghai senter for mental helse (forenklet kinesisk: 上海市精神卫生中心; tradisjonell kinesisk: 上海市精神衛生中心; pinyin: Shànghǎishì Jīngshén Wèishēng Zhōngxīn), også kjent som Shanghai psykologisk konsultative senter, er et hospital i Shanghai i Folkerepublikken Kina som er innrettet mot behandling av psykisk sykdom. Det ble grunnlagt i 1935 som Puci Rehabilitation Hospital.
Krossbu

Krossbu er en turisthytte i Lom kommune i Oppland fylke. Hytta ligger på Sognefjellet, øverst i Breidsæterdalen, rett ved Sognefjellsveien.
Hytta er betjent vår, sommer og høst, samt i påsken. Om vinteren er en selvbetjeningshytte tilgjengelig med DNT-nøkkel. Veien til Krossbu er vinterstengt, og åpner normalt rundt 1. mai.
Krossbu Turiststasjon ble bygget i 1901.
Daniel Nøis

Virksomhet på Spitsbergen

Han overvintret på Spitsbergen i fangstsesongen 1900-1901, og ble med dette den første i fangstfamilien Nøis fra Andøya som utførte slike fangstovervintringer. Han regnes også som en av pionerene i etableringen av fangtsovervintringene på Spitsbergen.  
Han var bror til fangstmannen Johan Nilsen Nøis, og fangstmannen Hilmar Nøis var deres nevø. I 1913 deltok familien Nøis i en ekspedisjon for å finne den savnede tyskeren Schrøder-Stranz på Nordaustlandet.  
I 1928 deltok familien Nøis i redningsaksjonen etter polfarer Umberto Nobile på Svalbard.

Æresbevisninger og ettermæle

Daniel Nøis ble i 1961 tildelt Kongens fortjenstmedalje i gull for sin innsats i polare områder. Ytterligere tre personer fra hans familie ble tildelt Kongens Fortjenstmedalje for sine innsatser i polare områder: fangstmannen Hilmar Nøis, fangstmannen Edvin Nøis samt motorbåtfører og maskinist Alfons Nøis.     
Skolesjef Osvald  Nikolaisen, som var Daniel Nøis' nevø, ble i 1984 tildelt Kongens fortjenstmedalje for sitt arbeid i skolen i Norge. Han gjennomførte på slutten av 1960-tallet et lydbåndintervju med Daniel og Hilmar Nøis, som i detalj beskrev historier fra fangstovervintringene på Spitsbergen.    
Daniel Nøis ble krigsdekorert av Olav V for sin innsats i frihetskampen for Norge under andre verdenskrig. Flere av familien Nøis' medlemmer ble sendt fra Spitsbergen til England og Skottland ved krigsutbruddet på 1940-tallet og kjempet der for å befri Norge fra okkupasjonsmakten.      
Daniel Nøis var innbudt medlem i Norsk Polarklubb. som ble stiftet i 1933.

Stedsnavn på Svalbard knyttet til familien Nøis

Den eldste delen av fangststasjonen Villa Fredheim kalles Daniel-bua, og ble tatt i bruk av Daniel Nøis i 1908. I 1928 tok man i bruk den delen av fangststasjonen som i dag er hovedbygget. Navnet fangststasjonen Villa Fredheim ble tatt i bruk i 1935, etter at biskop Eivind Berggrav i Hålogaland bispedømme hadde besøkt stedet.   
Over 20 stedsnavn i polarområdene er oppkalt etter fangstfamilien Nøis fra Andøya i Vesterålen.
Bembidion aeneum

Utbredelse

Bembidion aeneum finnes i Europa og Sentral-Asia. I Europa har den en todelt utbredelse, i nordvest i landene rundt Nordsjøen og Atlanterhavet, inkludert Skandinavia. Det andre området er i sørøst, mellom Det kaspiske hav og Romania. Den er registrert fra Norge.

Utseende

Bembidion aeneum er en liten løpebille med en ganske slank og litt flat kroppsform, 3,5-4,5 millimeter lang. Kroppen er mørk bronsefarget. Antenneleddene har lange hårbørster i spissen, antennens fjerde ledd har fine korte tilliggende hår. (Krever forstørrelse for å se), Fasettøynene er noe utstående. Maxillarpalpene har et lite og nålformet endeledd, dette skiller slekten fra de andre nordiske løpebillene, hvor dette leddet er mye større og mer økseformet. Mange av artene i slekten Bembidion er like hverandre og er vanskelige å artsbestemme.

Levevis

Bembidion aeneum lever i vegetasjonen, særlig langs elvebredder med fuktig leireholdig grunn, men kan også finnes langs veiskråninger, innsjøer. Den kan også forekomme et stykke fra vann, i kulturlandskapet.
Den tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Kävlinge

Kävlinge er et tettsted i Skåne län i landskapet Skåne i Sverige. Det er Kävlinge kommunes administrasjonssenter. I 2010 hadde tettstedet 9 049 innbyggere.
Kävlinge har lenge vært et viktig jernbaneknutepunkt. Den første banen, mellom Arlöv, Teckomatorp og Billesholm, ble åpnet i 1886. Samme år innviet man også strekningen mot Lund, som var en del av Lund-Trelleborg Järnväg. I 1893 bygde man linjen videre mot Landskrona (Landskrona-Kävlinge järnväg – LaKJ). I 1906 ble det først bygd spor mot Sjöbo og året deretter mot Barsebäckshamn. På 1950-tallet begynte jernbanelinjene mot Sjöbo og Barsebäck å bli ulønnsomme, og ble etter hvert lagt ned. I dag drives det pendlertogtrafikk, med Pågatåg og Öresundståg på sporene mot Lund, Landskrona og Teckomatorp.
Kävlinge kommune har tre 18-hulls golfbaner og like mange nihullsbaner. Den mest kjente av banene er Barsebäcks Golf & Country Club, der blant annet Scandinavian Masters er blitt spilt.
I april 1996 sporet et godstog med ammoniakklast av i Kävlinge. Cirka 9 000 mennesker ble evakuert i det som er den største evakueringen i Sverige i moderne tid.
Enningdalen

Enningdalen er sogn i Idd prestegjeld i Halden kommune. Enningdalen grenser til Sverige i øst, sør og vest, og er en typisk skog- og jordbruksbygd.
Gjennom dalen renner Enningdalselva som har sitt utspring i Bullaresjöarna og ender i Iddefjorden. Gjennom dalen går også fylkesvei 22, eller den Blå-grønne veien som den kalles fra Halden til grensen ved Holtet. Den Blå-grønne veien fortsetter videre inn i Sverige og Bullaren til Hällevadsholm. Navnet symboliserer blått vann og grønn natur, og skal være en alternativ turistvei til E6.
Bosetningen i Enningdalen er spredt, men noe er konsentrert rundt Buer, Prestebakke og Kornsjø. Folketallet i november 2001 var 888 personer. Herav 149 på Buer, 308 på Prestebakke og 250 på Kornsjø.
Av severdigheter kan nevnes Berby Herregård, Elgåfossen og Dampbåten Prøven.

Kampene i Enningdalen

I Enningdal sto det harde kamper mellom svenske og norske styrker under krigen i 1808, den 11. juni ved Prestebakke kirke og den 12. september ved Berby.
Før 1658 hørte området geistlig til Naverstad prestegjeld i Båhuslen, men lå verdslig under Idd og Marker len, og i forbindelse med avståelsen av Båhuslen til Sverige ved freden i Roskilde oppstod det uenighet om Enningdalen skulle tilhøre Norge eller Sverige. Først tre år senere ble den siste delen av fredsavtalen underskrevet og Enningdalen ble lagt til Norge, i motsetning til resten av Båhuslen som siden har tilhørt Sverige.
Fylkesvei 3462

Fylkesvei 3462 går mellom Laget og Tveite i Tvedestrand kommune. Veien er 9,9 km lang.
Frem til 2019 hadde veien betegnelsen Fylkesvei 101.
Nordisk juniormesterskap i friidrett 2018

Nordisk juniormesterskap i friidrett 2018 (Nordic U20 match) ble arrangert på Hvidovre stadion i Hvidovre i Danmark 10. - 12. august 2018. Dette mesterskapet er for utøvere under 20 år.
Moland

Moland er en tidligere kommune i Aust-Agder. 
1. januar 1992 ble Moland , Hisøy, Tromøy og Øyestad kommuner slått sammen med Arendal til den nye Arendal kommune.
Moland kommune ble opprettet som egen kommune 1. januar 1962 ved en sammenslåing av kommunene Stokken, Flosta og Austre Moland (tidl. Østre Moland), samt Strengereid krets i Tvedestrand kommune.  
Eydehavn var kommunesenteret, og kommunen hadde 8148 innbyggere i 1992 og arealet var 134,63 km².
Carlos Vela

Landslaget

Han ble tatt ut i Mexicos tropp til FIFA Confederations Cup 2017 i Russland.
Han ble tatt ut i Mexicos tropp til VM i fotball 2018 i Russland.
Theodosia miyashitai

Utseende

En middelsstor, litt avlang, grønt eller kobberaktig metallisk farget gullbasse. Hannene har horn både på hodet og pronotum, disse går mot hverandre slik at de danner en klype. Beina, særlig hannenes forbein, er lange og slanke.

Levevis

Arten lever i regnskog.

Utbredelse

Arten lever på Borneo.
Margaykatt

Beskrivelse

Margaykatten ligner på en liten ozelot og kalles derfor også treozelot, siden den trives best oppe i greinverket. Den er på størrelse med en vanlig tamkatt, men bena er lengre og kroppen slankere. Den veier typisk omkring 3,3 kg. Pelsen er gullaktig og har sorte flekker og markeringsstriper. Kroppen er svært smidig, labbene brede og halen ekstra lang.

Utbredelse

Margaykatten er utbredt fra tropiske strøk i det sørlige Mexico og sørover gjennom Mellom-Amerika og Sør-Amerika til det sørlige Brasil og Paraguay, samt marginalt i Uruguay og det nordlige Argentina. Den er mest vanlig i elevasjoner på mellom 0 og 1500 moh, selv om den har blitt registrert i høyder på opp mott 3000 moh.

Habitat

Margaykatten har sterke assosiasjoner til tropisk og subtropisk regnskog. Den ser i større grad enn andre katter ut til å være tilpasset et liv oppe i greinverket.

Atferd

Margaykatten har usedvanlig gode klatreegenskaper og er ett av to kattedyr som kan klatre ned en trestamme med hodet først. Dette skyldes at ankelleddet på bakføttene kan roteres 180 grader (90 grader i hver retning), slik at klørne kan benyttes som gripeklør i barken. Den andre er treleopard (Neofelis nebulosa), som bare finnes i Asia. Margaykatten tilbringer mesteparten av tiden oppe i trærne, der den hopper fra grein til grein i trekronene, på jakt etter byttedyr.
Arten lever solitært og kommer bare sammen i paringstiden. Det er mødrene som tar seg av ungene. De får som oftest bare en unge, selv om inntil tre kan sies å være normalt. Ungene fødes i et rede, ofte gjort i et hult tre, der de holder seg til de blir cirka fem uker gamle og er klare til å bli med moren på jakt.

Ernæring

Margaykatten er et rovdyr som fanger og spiser små pattedyr, fugler, egg og reptiler med mer. Typiske byttedyr veier gjerne omkring 1 kg.

Status

Margaykatten står oppført på IUCNs rødliste. Tap av habitat på grunn av avskoging utgjør den største trusselen, men denne katten jaktes også på grunn av pelsen. Til tross for at den er fredet jaktes det fortsatt på den ulovlig.
Citigroup Center

601 Lexington Avenue, opprinnelig kalt Citicorp Center, men vanligvis omtalt under det tidligere navnet Citigroup Center, er en 279 meter og 59 etasjer høy skyskraper i New York. Den ligger i Midtown, på Manhattans østside, og er et av de mest karakteristiske innslagene i New Yorks skyline med sin 45° skrånende topp. Bygningen sto ferdig i 1977, og har 120 000 m² kontorplass.
Citigroup er pr. 2018 New Yorks fjortende høyeste bygning.
MTV Movie Awards

MTV Movie Awards er en filmpris som deles ut hvert år på musikkanalen MTV. Seremonien inneholder vanligvis filmparodier som er spilt inn av det originale filmmaterialet, men der enkelte av scenene er byttet ut med scener spilt av kjendiser. De nominerte til prisen er utvalgte av Tenth Planet Productions, produksjonsselskapet ledet av Joel Gallen, som også er skaperen av MTV Movie Awards. Vinnerne er valgt ut av publikum, som kan gå inn og stemme via MTVs offisielle hjemmeside.
I motsetning til MTVs andre kjente prisutdeling, MTV Video Music Awards (som sendes direkte), tas MTV Movie Awards opp et par dager før sending.
Den første prisutdelingen fant sted i 1992. Selve prisen er en forgyllet boks med popkorn. Kategoriene varierer fra år til år, men enkelte av de mest spesielle kategoriene prisen er delt ut i er «Beste slåsskamp», «Beste skremte opptreden», «Beste kyss», «Mest sexy opptreden» og «Beste skurk».
Melkeplassen

Melkeplassen er et boligområde i Laksevåg bydel i Bergen. Melkeplassen ligger i en dal mellom fjellene Løvstakken og Damsgårdsfjellet, som går oppover fra Damsgård i nord mot Fyllingsdalen i sør. Området var opprinnelig en del av storgården Håstein, som senere fikk navnet Damsgård.

Ferdsel og kommunikasjon

Det ligger et historisk veifar mellom Damsgård og Fyllingsdalen, via Melkeplassen. Fyllingsveien og Øvre Fyllingsveien som i dag er hovedveien over Melkeplassen, følger i hovedsak det historiske veifaret. Kart fra 1856-60 viser at det historiske veifaret mellom Fyllingsdalen og Laksevåg i stor grad har fulgt elveløpet fra Tjønnen til Damsgårdsbukten. Det er også markert en vei mellom Laksevåg og Fyllingsdalen på Gottbergkartet fra 1772. 
I dag er Løvstakktunnelen som ble bygget i 1968 hovedfartsåren mellom Bergen sentrum og Fyllingsdalen.

Turveier og stier

Den nordlige delen av Løvstien som stod ferdigstilt i 2015 ender i Øvre Riplegården på Melkeplassen. Ved enden av Løvstien går det også tydelig merket sti over Ravnefjellet som videre går til toppen av Løvstakken. Denne stien er den del av den årlige 7-fjellsturen. Før terrenget grodde til gikk det også skiløyper fra Melkeplassen opp til Hyttedalen (øst for Ravnefjellet) og videre over Løvstakkhalsen til toppvarden.

Melkeplassen før 2. verdenskrig

Fram til 2. verdenskrig bestod dette området kun av noen få hus og noen større gårder. Derav stedsnavnene Riplegården og Melkeplassen. På skiftekart over Damsgård fra 1889 er Melkeplassen, Nygaardene, og Kjønnen (Tjønnen/Kjøynen) inntegnet.

Melkeplassen under 2. verdenskrig

Mye av den eldste bebyggelsen på Melkeplassen kom til under 2. verdenskrig og er en del av leiren som tyskerne kalte "U-Stützpunkt Lager Prien". Leiren hadde kapasitet til å huse 1500 mann. Den var svært moderne, avansert, og hadde god standard. Langs Øvre Fyllingsveien er det fremdeles mange bolighus som opprinnelig var kaserner for tyske ubåtmannskaper, som var på land mens ubåtene var under reparasjon og utrusting på Ubåtbunkeren på Laksevåg. Huset i Willi Walentinsens vei 34 er tidligere offisermesser for tysk befal.  I Fyllingsveien  37 kunne man lenge se den gulmalte kontorbygningen som en gang var «Wohnbaracke für Kraftfahrer», eller boligbrakke for sjåførene i den tyske krigsmarines motortransport-avdeling. Sjåførbrakkene ble revet i 2007 for å gi plass til Damsgård barnehage. I Monrad Mjeldes vei finner man en rund fotballbane, som er et av de tydeligste kulturminnene i området fra krigsårene. Dette var en ekserserplass som ble kalt Dönitz-platz da leiren var i bruk av den tyske marinen.

Bebyggelse og befolkning

Området ble fra 1950-tallet preget av variert bebyggelse med i hovedsak boligblokker langs Øvre Fyllingsveien, mens områdets østre del opp langs Løvstakksiden i stor grad er preget av rekkehus, eneboliger og villabebyggelse.  
Melkeplassen omfattes av grunnkretsene Melkeplassen og Solhaugveien, med til sammen 2 399 innbyggere per 1. januar 2018 og et samlet areal på 0,78 km².
Jan Haudemann-Andersen

Bakgrunn

Haudemann-Andersen er siviløkonom fra Agder distriktshøgskole og Handelshøyskolen BI, og har Sjøkrigsskolen på Oscarsborg. Han startet som aksjespekulant med midler lånt fra sin legebror Stein Haudemann-Andersen (født 1955), som på sin side har drevet investeringsselskapet Adria. Haudemann-Andersen etablerte i 1986 investeringsselskapet Verde sammen med Stein Olav Revelsby (født 1962), Geir Aune (født 1958) og Tore Aksel Voldberg (født 1963).  De kjøpte seg blant annet inn i oljeleteselskapet Norsk Vikingolje. Da de omkring 1990 (rett før Gulfkrigen) solgte seg ut, hadde Norsk Vikingolje blitt et rent investeringsselskap, og endret navn til Frontier. Senere kom Engebret O. Fekene (født 1957) til. De drev innen shipping, men kjøpte seg i 1994 også inn i Morgenbladet.
Haudemann-Andersen hadde i 1986 også etablert Datum Invest. Andre investeringsselskap som han startet i 1990-årene, var Decibel, Datum og Wega. I 1997 etablerte han selskapet Datum sammen med advokat og investor Einar Jørgen Greve (født 1960), der Harald Arnet (født 1961) har vært direktør og deretter medarbeider for Haudemann-Andersen og de andre «Vikakameratene».  Samtidig etablerte han datterselskapet Trojan A/S (tidligere Wega Oil). Også her er Haudemann-Andersen daglig leder.
I 1995 ble Haudemann-Andersen den største aksjonæren i Tandberg Data, og kjøpte seg videre inn via Decibel. Han satt som styreleder til 2001, men hadde allerede i 1998 begynt å selge seg ut rett før det kjente kursfallet.  Han var også tungt inne i Ask (senere Proxima): et projektor- eller skjermselskap som ble utskilt fra Tandberg Data. Herfra solgte han seg ut i 1999.
Haudemann-Andersen opplevde fra 1996 god utvikling i det tyske IT-selskapet Nexus, der han satt med brorparten av aksjene kjøpt gjennom Wega. Samtidig ble han via Decibel storaksjonær i et annet IT-firma, nemlig det norske Birdstep, som han omkring 2003 solgte seg ut av. Mellom 2005 og 2007 var de likens storaksjonær i det norske chipselskapet Q-Free og Fara. Han kjøpte seg omkring 2006 opp i gruveselskapet Wega, og satt i styret der. Fra 2004 kjøpte han og kompanjongen seg også inn i det svenske oljeselskapet PA Resources, som raskt gjorde gode funn i Tunis. Han etablerte i 2006 (via Datum) gullgraveselskapet Wega Mining, som holdt på i Burkina Faso, som han i 2012 solgte seg ut av. Han solgte seg i 2016 ut av hydrogenselskapet Nel, som han året før hadde kjøpt 50 millioner aksjer i. Han var gjennom Datum storaksjonær i Pareto Bank 2017–18.
Jan Haudemann-Andersen var også med å etablere nettavisen Resett.no sammen med blant annet milliardæren Øystein Stray Spetalen, og som til daglig ledes av Helge Lurås. I 2019 eier han deler av Kahoot! og aktiv med de fire selskaper Datum, Trojan, Hopsborg og Datum Invest.
Haudemann-Andersen giftet seg i 1989 med Anne Margaret Caroline Stang (født 1960). Han var samboer og gift med Trine Slåttsveen (født 1969) fra 1997 til 2009. De har to sønner sammen. Han ble i 2014 gift med fiolinist Marte Krogh (født 1975), som han siden 2009 hadde vært i forhold med. De skilte seg i 2016.
Hisao Kami

Japans herrelandslag

Hisao Kami spilte 15 landskamper for Japans herrelandslag.
Sentralamerikansk og karibisk mesterskap i triatlon for junior og ungdom 2018

Sentralamerikansk og karibisk mesterskap i triatlon for junior og ungdom 2018 ble arrangert 3. og 4. mars 2018 i Playa Hermosa i Costa Rica. 
Løypa for junior var 750 meter svømming, 21 km sykling og 5 km løping, og for ungdomsklassen 400 meter svømming, 9 km sykling og 2,5 km løping.
Leofric (navn)

Etymologi

Navneleddet leof har opprinnelse i urgermanske *leubha, «kjær». Den norrøne formen av navneleddet er ljúfr. Navneleddet ric har opprinnelse i keltiske rix, «hersker, konge», og urgermanske *rīkia, «mektig, rik». Den tilsvarende latinske formen er rex. Den norrøne formen av navneleddet er ríkr.
LofríkR er den norrøne formen av navnet.